Noordwes-LUR sterf in ongelukKgakgamotso Nkewu, voormalige LUR van maatskaplike ontwikkeling in Noordwes Foto: Noordwes- provinsiale regering Kgakgamatso Nkewu, LUR van maatskaplike ontwikkeling in Noordwes en provinsiale tesourier van die ANC, is Donderdag in Vryburg in ŉ motorongeluk oorlede. Die provinsiale regering het bevestig Nkewu en haar twee lyfwagte het op die N18 van Mahikeng na Taung gereis toe hul motor ŉ fietsryer getref het, wat ook op die toneel oorlede is. “Die ongeluk is ŉ tragiese verlies vir haar familie, die provinsiale regering en die hele land,” het Noordwes-premier Supra Mahumapelo gesê. “Die provinsiale regering het ŉ uiters hardwerkende openbare verteenwoordiger verloor.” Nkewu is uit die motor geslinger nadat dit die fietsryer getref en omgeslaan het. Die twee lyfwagte is in ŉ kritieke toestand in die hospitaal. Die motor het na die ongeluk aan die brand geslaan. Nkewu is in Mei aangestel as die LUR vir maatskaplike ontwikkeling.